[pic] | COMISIA EUROPEANĂ |

Bruxelles, 2.9.2010

COM(2010) 448 final

2007/0152 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene privind

poziția Consiliului cu privire la adoptarea unei propuneri de regulament al Parlamentului European și al Consiliului de extindere a dispozițiilor Regulamentelor (CE) nr. 883/2004 și (CE) nr. 987/2009 la resortisanții din țări terțe care nu sunt deja acoperiți de aceste dispoziții în virtutea naționalității lor

2007/0152 (COD)

COMUNICARE A COMISIEICĂTRE PARLAMENTUL EUROPEANîn conformitate cu articolul 294 alineatul (6) din Tratatul privind funcționarea Uniunii Europeneprivind

poziția Consiliului cu privire la adoptarea unei propuneri de regulament al Parlamentului European și al Consiliului de extindere a dispozițiilor Regulamentelor (CE) nr. 883/2004 și (CE) nr. 987/2009 la resortisanții din țări terțe care nu sunt deja acoperiți de aceste dispoziții în virtutea naționalității lor

1. ISTORICUL DOSARULUI

Data transmiterii propunerii către Parlamentul European și către Consiliu [document COM(2007)439 final – 2007/0152(COD)]: | 23 iulie 2007 |

Data avizului Comitetului Economic și Social European: | 16 ianuarie 2008 |

Data avizului Parlamentului European pe baza procedurii de consultare: | 9 iulie 2008 |

Intrarea în vigoare a Tratatului privind funcționarea Uniunii Europene: | 1 decembrie 2009 |

Data primei lecturi a Parlamentului European pe baza procedurii legislative ordinare: | 5 mai 2010 |

Data adoptării acordului politic cu majoritate calificată: | 7 iunie 2010 |

Data adoptării poziției Consiliului în primă lectură: | 26 iulie 2010 |

2. OBIECTIVUL PROPUNERII COMISIEI

Obiectivul propunerii este de a extinde aplicarea dispozițiilor Regulamentului (CE) nr. 883/2004 și ale Regulamentului său de punere în aplicare (CE) nr. 987/2009 privind coordonarea sistemelor de securitate socială la resortisanții din țări terțe care își au reședința în mod legal pe teritoriul unui stat membru și care nu sunt deja acoperiți de aceste dispoziții în virtutea naționalității lor.

Propunerea completează procesul de modernizare care a condus la adoptarea Regulamentelor (CE) nr. 883/2004 și 987/2009, întrucât extinde noile drepturi, proceduri și dispoziții în materie de schimb electronic de date stabilite de aceste două regulamente la resortisanții din țări terțe care se deplasează în interiorul UE, dar care nu sunt acoperiți de regulamentele în vigoare.

3. OBSERVAȚII PRIVIND POZIȚIA CONSILIULUI

3.1 Poziția generală privind poziția Consiliului

Poziția Consiliului înglobează cele două amendamente propuse de Parlamentul European și, în plus, aduce o serie de modificări la propunerea inițială a Comisiei, care subscrie fără rezerve la toate aceste amendamente și modificări.

3.2 Amendamentele Parlamentului European integrate în totalitate, parțial sau în principiu în poziția Consiliului

Parlamentul European a adoptat două amendamente printr-o rezoluție legislativă la 9 iulie 2008, în cadrul procedurii de consultare. Aceste amendamente au fost confirmate în primă lectură la 5 mai 2010, în cadrul procedurii legislative ordinare. Aceste două amendamente au fost acceptate integral în poziția Consiliului.

Amendamentul 1 adaugă un nou considerent care face referire la articolul 34 alineatul (2) din Carta drepturilor fundamentale a Uniunii Europene. În contextul acestei propuneri, Comisia recunoaște că este important să se reamintească dreptul conferit de Cartă oricărei persoane care își are reședința și se deplasează în mod legal în interiorul UE de a beneficia de prestații de securitate socială, în conformitate cu legislația națională și a UE.

Amendamentul 2 adaugă un nou considerent care face referire la promovarea unui înalt nivel de protecție socială și la îmbunătățirea nivelului de viață și a calității vieții în UE. Comisia consideră că este necesar să se sublinieze importanța acestor factori-cheie pe care se bazează propunerea.

3.3 Principalele diferențe între propunerea Comisiei și poziția Consiliului

- Eliminarea dispozițiilor tranzitorii: Consiliul a eliminat articolul 2 și considerentul 12 aferent din propunerea inițială, care conțineau dispoziții tranzitorii pentru intrarea în vigoare a regulamentului propus. Consiliul a fost de acord cu privire la faptul că nu sunt necesare dispoziții tranzitorii speciale pentru intrarea în vigoare a acestei propuneri, întrucât Regulamentul (CE) nr. 883/2004 prevede deja dispozițiile tranzitorii adecvate. Comisia sprijină această abordare simplificată, în special datorită faptului că va asigura resortisanților din țări terțe acordarea acelorași drepturi ca și cetățenilor UE, în contextul tranziției la regulamentele modificate, de exemplu de a solicita o reexaminare a propriilor drepturi la pensie în temeiul articolului 87 alineatul (3).

- Adăugarea considerentelor pentru Irlanda și Regatul Unit: temeiul juridic al propunerii îl constituie articolul 79 alineatul (2) litera (b) din Tratatul privind funcționarea Uniunii Europene. Pe baza articolelor 1-3 din Protocolul (nr. 21) privind poziția Regatului Unit și a Irlandei în ceea ce privește spațiul de libertate, securitate și justiție, Regatul Unit și Irlanda nu sunt obligate de această propunere decât dacă notifică dorința lor de a participa la adoptarea și la aplicarea acesteia. Consiliul a adăugat considerentul 17 pentru a indica faptul că Irlanda va participa la adoptarea și la aplicarea propunerii, în temeiul unei scrisori din data de 24 octombrie 2007 și considerentul 18 pentru a indica faptul că Regatul Unit nu va participa la propunere. Comisia consideră necesară includerea acestor două considerente.

- Abrogarea vechiului regulament: Consiliul a clarificat parametrii referitori la abrogarea Regulamentului (CE) nr. 859/2003 în noul articol 2 al propunerii. Având în vedere că Regatul Unit nu va participa la această propunere, dar va continua să aplice Regulamentul (CE) nr. 859/2003, nu este posibilă abrogarea completă a acestuia din urmă. Comisia sprijină modificarea propusă, întrucât aceasta oferă claritate juridică privind acest aspect concret.

- Determinarea reședinței legale: Regulamentele (CE) nr. 883/2004 și (CE) nr. 987/2009 se aplică resortisanților din țări terțe care își au reședința legală pe teritoriul unui stat membru. Cu toate acestea, determinarea reședinței legale este total exclusă din domeniul de aplicare al regulamentelor de coordonare și statele membre își păstrează dreptul de a determina, în conformitate cu dreptul Uniunii, dacă o persoană are dreptul de a intra, de a rămâne, de a își stabili reședința sau de a lucra pe teritoriul lor. Fraza suplimentară adăugată de Consiliu în considerentul 10 subliniază această repartizare a competențelor între Uniune și statele sale membre. Comisia acceptă această adăugare.

- Clarificarea aplicării criteriului „reședință legală” în cazul pensiilor de invaliditate, de limită de vârstă și de urmaș: Consiliul a adăugat considerentul 13 pentru a clarifica faptul că această condiție de reședință legală pe teritoriul unui stat membru nu se aplică la data la care o persoană care a fost supusă regulamentului sau o persoană ale cărei drepturi derivă de la o asemenea persoană solicită o pensie pe baza drepturilor acordate de regulament. Este, într-adevăr, necesar ca persoana în cauză să aibă statutul de rezident legal în momentul dobândirii acestor drepturi. Comisia aprobă acest considerent suplimentar, care vizează evitarea oricărei neînțelegeri, protejarea drepturilor dobândite și asigurarea aplicării uniforme a propunerii de regulament de către statele membre.

4. CONCLUZII

Comisia consideră că poziția Consiliului îmbunătățește și detaliază anumite aspecte din propunerea Comisiei. Ea oferă clarificări cu privire la aspecte juridice fundamentale cu caracter practic, cum ar fi dispozițiile tranzitorii și de abrogare. În plus, ea permite o mai bună înțelegere și, prin urmare, o mai bună protecție a drepturilor dobândite de resortisanții din țări terțe (și de persoanele ale căror drepturi derivă din acestea), în cazul în care aceștia nu își mai au reședința în UE. Includerea tuturor amendamentelor Parlamentului European oferă propunerii un context mai complet.

Comisia salută acordul Consiliului cu privire la această poziție, care reprezintă un pas important pe calea realizării obiectivului articolului 34 din Carta drepturilor fundamentale a Uniunii Europene, și anume ca orice persoană care își are reședința și se deplasează în mod legal în interiorul UE să aibă dreptul la prestații de securitate socială. Acest acord este, de asemenea, un pas fundamental pe calea finalizării pachetului de măsuri legislative referitoare la modernizarea regulilor UE în materie de securitate socială. El garantează resortisanților din țări terțe aceleași drepturi îmbunătățite pe care le conferă regulile modernizate și simplifică activitatea administrațiilor naționale de securitate socială, care vor putea aplica aceleași proceduri independent de faptul că drepturile vizează un cetățean al Uniunii sau un resortisant dintr-o țară terță.

Având în vedere cele menționate anterior, Comisia sprijină pe deplin poziția Consiliului.